Hokejová reprezentácia Čiech

  Čechy - národné mužstvo reprezentujúce českú, moravskú a sliezsku časť Rakúsko-Uhorska v ľadovom hokeji do roku 1914. Nástupníkom Čiech sa po prvej svetovej vojne stala reprezentácia novovzniknutého Česko-Slovenska. Po nacistickom rozdelení ČSR v roku 1939 sa česká reprezentácia opäť osamostatnila, účinkovala však len krátko, necelý rok. Posledné stretnutie odohrala 24. februára 1940 v Garmisch-Partenkirchene, kde zvíťazila nad domácim Nemeckom 5:0.
Krátka, ale úspešná história.
Svoje prvé národné mužstvo mali Česi už pred prvou svetovou vojnou. Aj napriek tomu, že boli súčasťou Rakúsko-Uhorska, v športe vystupovali ako samostatný subjekt pod názvom Čechy. Je to podobný prípad ako vo futbale a v niektorých ďalších športoch, kde nefiguruje reprezentácia Spojeného kráľovstva, ale samostatné národné tímy Anglicka, Severného Írska, Škótska a Walesu.
Začiatky.
V roku 1909 sa Čechy reprezentované hráčmi SK Slavia Praha zúčastnili historicky prvého turnaja reprezentačných družstiev, kde podľahli všetkým súperom: štvrtému Belgicku 1:4, tretiemu Švajčiarsku 2:8, druhému Francúzsku 1:8 a víťazovi turnaja Spojenému kráľovstvu 0:11. O rok neskôr v roku 1910 sa vo Švajčiarsku konali prvé majstrovstvá Európy, ktorých sa Čechy ešte nezúčastnili, ale hneď v nasledujúcom roku 1911 získali v Berlíne titul majstra starého kontinentu.
Medailová bilancia z ME.
Celkovo získali Čechy v ére Rakúsko-Uhorska tri medaily z majstrovstiev Európy:
Anulované ME 1912.
Pôvodne získali Česi zlato aj v Prahe v roku 1912, ale tieto ME boli napokon anulované. Majstrovstiev, ktoré sa uskutočnili začiatkom februára na tréningovom ihrisku futbalistov SK Slavia na Letnej, sa zúčastnili tri celky: Čechy, Nemecko a Rakúsko (reprezentované tímom DEHG Praha). V rozhodujúcom stretnutí Čechy - Nemecko nastali problémy s prírodným ľadom (odmäk). Česi, ktorým na titul stačila remíza, viedli 2:1. Nemci vyrovnali, pre posunutú bránu však gól nebol uznaný. Nemci na znak protestu odišli z ľadu. Usporiadatelia im napokon gól dodatočne uznali, ale aj napriek tomu sa majstrami Európy vďaka lepšiemu skóre stali Česi. Nemci podali proti výsledku protest, ktorý im kongres IIHF v Bruseli v marci 1912 uznal a nariadil opakovaný zápas. Ten sa mal odohrať v budúcej sezóne, ale nikdy sa neodohral. Ďalší kongres IIHF výsledky ME v Prahe anuloval. A to nielen z dôvodu neodohratia opakovaného stretnutia Čechy - Nemecko, ale údajne aj kvôli neoprávnenému štartu Rakúska, ktoré v čase ME nebolo ešte členom IIHF. Stalo sa ním až na spomínanom kongrese v Bruseli.
Celková bilancia zápasov.
V rokoch 1909 - 1914 odohrali Čechy spolu 14 stretnutí s touto bilanciou: 
V bilancii je zarátaný aj problémový zápas s Nemeckom na ME 1912, ktorému bol priznaný konečný stav 2:2.
Zo všetkých ME, ktorých sa Čechy do roku 1914 zúčastnili, sa vrátili domov s medailou. A to aj napriek tomu, že v krajine na rozdiel od svojich súperov nemali ani jedinú umelú ľadovú plochu a hráči mali spravidla značné problémy uvolniť sa zo zamestnania alebo školy.
Nová éra samostatnosti.
Po zániku Česko-Slovenska (ČSFR) 1. januára 1993 sa v oboch nástupníckych štátoch vytvorili samostatné reprezentácie: česká, ktorá získala nástupnícke práva po bývalej česko-slovenskej a slovenská.